би дало възможност на китайските производители износители да увеличат износа си за пазара на Съюза, без да упражняват натиск върху цените.
 (241)
 Разследването показа, че е твърде вероятно значителен обем китайски износ да бъде пренасочен към Съюза предвид неговата привлекателност (съображения 75 — 88). Освен това в Китай е налице голям свободен капацитет, който също би могъл да бъде насочен към пазара на Съюза. По този начин китайските производители износители ще бъдат в състояние да поемат не само повишеното потребление, но и обема на продажбите на производителите на Съюза. В резултат на това, дори и при сценария с повишаване на потреблението, е твърде вероятно китайският износ да поеме обема на продажбите и пазарния дял в ущърб на промишлеността на Съюза. Освен това, що се отнася до цените, е вероятно те да са между 8 и 30 % по-ниски от цените на промишлеността на Съюза, както е посочено в съображение 191, и наред с последиците, описани в съображение 192, е твърде вероятно да се стигне до повторно възникване на съществена вреда за промишлеността на Съюза. Поради това твърдението бе отхвърлено.
 (242)
 Въз основа на изложеното по-горе Комисията стигна до заключението, че отмяната на мерките по всяка вероятност би довела до повторно възникване на вреда за промишлеността на Съюза.
 Ж. ИНТЕРЕС НА СЪЮЗА
 1. Предварителни бележки
 (243)
 В съответствие с член 21 от основния регламент Комисията проучи дали запазването на съществуващите мерки по отношение на КНР би било в противоречие с интереса на Съюза като цяло. Определянето на интереса на Съюза бе основано на преценка на съвкупността от различни намесени интереси, включително тези на промишлеността на Съюза, вносителите, ползвателите и доставчиците за промишлеността на Съюза (промишлеността нагоре по веригата).
 2. Интерес на промишлеността на Съюза
 (244)
 Разследването установи, че по време на РПРП промишлеността на Съюза се е възстановила от вредата, причинена от дъмпинговия внос от Китай. Ако мерките по отношение на Китай бъдат отменени, е вероятно обаче вредата да бъде възобновена, тъй като промишлеността на Съюза би била изложена на дъмпинговия внос от Китай, който е вероятно да бъде извършван в големи количества и да упражнява съществен натиск върху цените. В резултат е твърде вероятно икономическото състояние на промишлеността на Съюза значително да се влоши поради причините, изложени по-горе. Ако мерките обаче бъдат запазени, това би осигурило стабилност на пазара и би дало възможност на промишлеността на Съюза да съхрани положителното си икономическо състояние и да продължи своите инвестиционни планове за увеличаване на производствения си капацитет, за да отговори на повишеното търсене и на променящите се технически изисквания по отношение на колелата от алуминий.
 (245)
 На тази основа се стигна до заключението, че запазването на действащите антидъмпингови мерки би било в интерес на промишлеността на Съюза.
 3. Интерес на вносителите
 (246)
 На първоначалния етап от разследването бе установена връзка с осемдесет известни вносители/ползватели. Единадесет дружества изпратиха отговор на формуляра за извадка, като шест от тях са внасяли колела от алуминий от Китай.
 (247)
 Разследването показа, че три от тези шест дружества действително са производители на автомобили, които използват колела от алуминий